**Драги дарители и спомоществователи на „Надежда за малките“,**

**Скъпи приятели и съмишленици – добротворци,**

В края на всяка година идват дни за равносметка на добрините, които са споходили децата в Малките къщи, моменти за споделяне на признателността на екипа на „Надежда за малките“ към всички вас – добрите Големи приятели на Малките.

Работата ръка за ръка, в екип между нас и вас, единични и колективни наши дарители, прави възможна и успешна неуморната грижа към децата получаващи закрила. Ние с нашия труд, вие с вашето добро дело на дарителство, професионална и човешка подкрепа, доброволческа дейност, заедно сбъдваме една обща мечта: всяко дете в началото на своя живот да има щастлив шанс да живее в семейна среда, да бъде обгърнато от топлина, уют, обич, да има винаги и достатъчно храна и условия за спокойно развитие.

Без вас и вашето добро дело, нашите усилия не биха се увенчавали с успех. Заедно сме по-силни, заедно сме по-добри, а това е най-хубавото, което може да получи като подарък едно дете: сигурност, уют, обич и спокойствие. Сигурност, че не е изоставено. Спокойствие, че има кой да го прегърне. Уют и храна, винаги и достатъчно. Обич от много хора с добри сърца.

Наближават празници. Имате нашата голяма и сърдечна благодарност за всичко, което правите за децата от „Надежда за малките“!

Пожелаваме ви да запазите своята вяра в доброто и да я предавате на всички около вас, за да се случват в живота ни малки, но реални чудеса! Защото, както е казал Питър Пан: „Тези, които носят светлина на другите, никога не остават на тъмно“.

**С благодарност от екипа на „Надежда за малките“**